lelais
Le Lais
François Villon
David Moynihan
10/6/2001
None
Blackmask Online

www.blackmask.com

Le Lais

I

II

III

IV

V

VI

VII

VIII

IX

X

XI

XII

XIII

XIV

XV

XVI

XVII

XVIII

XIX

XX

XXI

XXII

XXIII

XXIV

XXV

XXVI

XXVII

XXVIII

XXIX

XXX

XXXI

XXXII

XXXIII

XXXIV

XXXV

XXXVI

XXXVII

XXXVIII

XXXIX

XL

Le Lais

François Villon

This page copyright © 2001 Blackmask Online.

http://www.blackmask.com

I

II

III

IV

V

VI

VII

VIII

IX

X

XI

XII

XIII

XIV

XV

XVI

XVII

XVIII

XIX

XX

XXI

XXII

XXIII

XXIV

XXV

XXVI

XXVII

XXVIII

XXIX

XXX

XXXI

XXXII

XXXIII

XXXIV

XXXV

XXXVI

XXXVII

XXXVIII

XXXIX

XL

I

L'an quatre cens cinquante six,

Je, Françoy Villon, escollier,

Considerant, de sens rassis,

Le frain aux dens, franc au collier,

Qu'on doit ses euvres conseillier,

Comme Vegece le racompte,

Sage Rommain, grant conseillier,

Ou autrement on se mescompte...

II

En ce temps que j'ay dit devant,

Sur Noël, morte saison,

Que les loups se vivent du vent

Et qu'on se tient en sa maison,

pour le frimas, pres du tyson,

Me vint ung vouloir de briser

La tres amoureuse prison

Qui faisoit mon cueur debriser.

III

Je le feiz en telle façon,

Voyant celle devant mes yeult

Consentant a ma deffaçon,

Sans ce que ja luy en fust mieulx ;

Dont je me dueil et plains aux cieulx,

En requerant d'elle vengance

A tous les dieux venerïeux,

Et du grief d'amours allegence.

IV

Et se j'ay prins en ma faveur

Ces doulx regars et beaux semblans

De tres decevante saveur

Me tresparsans jusques aux flans,

Bien ils ont vers moy les piés blancs

Et me faillent au grant besoing :

Planter me fault aultres complans

Et frapper en ung aultre coing.

V

Le regard de celle m'apris

qui m'a esté fellone et dur ;

Sans ce qu'en riens j'aye mesprins,

Veult et ordonne que j'endure

La mort, et que plus je ne dure.

Si n'y vois secours que fouïr ;

Rompre veult la vive soudure

Sans mes pitieux regrets ouïr.

VI

Pour obvier a ses dangiers,

Mon mieulx est, ce croy, de partir.

A Dieu ! Je m'en vois a Angers,

Puis qu'el ne me veult impartir

Sa grace ne me departir.

Par elle meurs, les membres sains ;

Au fort, je suys amant martir,

Du nombre des amoureux sains.

VII

Combien que le depart me soit

Dur, si fault il que je l'eslongne ;

Comme mon povre sens consoit,

Aultre que moy est en quelongne,

Dont oncques soret de Boulongne

Ne fut plus alteré d'humeur.

C'est pour moy piteuse besongne :

Dieu en vueille ouÿr ma clameur !

VIII

Et puys que departir me fault

Et du retour ne suis certain

(Je ne suis homme sans deffault,

Ne qu'aultre d'assier ne d'estain ;

Vivre aux humains est incertain

Et aprés mort n'y a relaiz)

— Je m'en vois en pays lointain—,

Si establit ce present laiz.

IX

Premierement, ou nom du Pere,

Du Filz et Saint Esperit,

Et de sa glorïeuse Mere

Par qui grace riens ne perit,

Je laisse, de par Dieu, mon bruyt

A maistre Guillaume Villon,

Qui en l'onneur de son nom bruyt,

Mes tentes et mon pavillon.

X

Item, a celle que j'ay dit

Qui si durement m'a chassé

Que je suis de joye interdit

Et de tout plaisir dechassé,

Je laisse mon cueur enchassé,

Palle, pitieux, mort et transy.

Elle m'a ce mal pourchassé,

Mais Dieu luy en face mercy !

XI

Item, a maistre Ythier Merchant,

Auquel je me sens tres tenu,

Laisse mon branc d'acier tranchant,

Et a maistre Jehan le Cornu,

Qui est en gaige detenu

Pour ung escot sept solz montant ;

Je veul, selon le contenu,

Qu'on leur livre... en le rachetant !

XII

Item, je laisse a Sainct Amant

Le Cheval blanc avec la Mule,

Et a Blaru mon dÿamant

Et l'Asne royé qui reculle.

Et le decret qui articulle

Omnis utriusque sexus

Contre la Carmeliste bulle

Laisse aux curés, pour mettre sus.

XIII

Et a maistre Robert Valee,

Povre clergot en Parlement,

Qui n'entend ne mont ne valee,

J'ordonne principalement

Qu'on luy baille legierement

Mes brayes, estans aux Trumillieres,

Pour coyffer plus honnestement

S'amye Jehanne de Milliers.

XIV

Pour ce qu'il est de lieu honneste

Fault qu'il soit mieulx recompensé,

Car le Saint Esperit l'adomoneste,

Obstant ce qu'il est insensé.

Pour ce, je me suis pourpensé,

Puis qu'il n'a sens ne qu'une aulmoire,

A recouvrer sur Mau pensé,

Qu'on lui baille, l'Art de memoire.

XV

Item, pour assigner la vie

Du dessus dit maitre Robert,

Pour Dieu, n'y aiés point d'envye,

Mes parents, vendés mon haubert,

Et que l'argent, ou la plus part,

Soit emploié, dedans ces Pasques

A acheter a ce poupart

Une fenestre emprés Saint Jacques.

XVI

Item, laisse et donne en pur don

Mes gans et ma houcque de soye

A mon amy Jacques Cardon,

Le glan aussi d'une saulsoye,

Et tous les jours une grasse oye

Et ung chappon de haule gresse,

Dix muys de vin blanc comme croye,

Et deux procés, que trop n'engresse.

XVII

Item, je lessë a noble homme

Regnier de Montigny, trois chiens ;

Aussi a Jehan Raguier la somme

De cent frans prins sur tous mes biens ;

Mais quoy ? Je n'y comprens en riens

Ce que je pourray acquerir :

L'en ne doit trop prendre des siens,

Ne ses amys trop surquerir.

XVIII

Item, au seigneur de Grigny

Laisse la garde de Nygon

Et six chiens plus qu'a Montigny,

Vicestre, chastel et donjon ;

Et a ce malostre changon,

Moutonnier, qui le tient en procés,

Laisse troys coups d'ung escourgon

Et coucher paix et aise es ceps.

XIX

Item, au Chevalier du guet,

Le Hëaulme luy establis,

Et aux pietons qui vont d'aguet

Tastonnant par ces establis,

Je leur laissë ung beau riblis,

La Lanterne a la Pierre au Let,

Voire, mes j'aray les Troys Lis,

S'ilz me mainent en Chastellet.

XX

Et a maistre Jaques Raguier

Laisse l'Abeuvroir Popin,

Paiches, poires— sucré, figuier-,

Tous jours le choiz d'ung bon loppin,

Le trou de la Pomme de Pin,

Cloz et couvert, au feu la plante,

Emmailloté en jacopin,

Et qui vouldra planter si plante !

XXI

Item, a maistre Jehan Mautaint

Et maistre Pierre Basannier,

Le gré du seigneur qui attainct

Troubles, forfaiz, sans espargnier ;

Et a mon procureur Fournier,

Bonnetz cours, chausses semelees,

Taillees sur mon cordouennier,

Pour porter durant ces gelees.

XXII

Item, a Jehan Trouvé, boucher,

Laisse le Mouton franc et tendre,

Et ung tacon pour esmouchier

Le Beuf Couronné qu'on veult vendre,

Et la Vache, qui pourra prendre

Le vilain qui la trousse au col :

S'il ne la rend, qu'on le puist pendre

Et estrangler d'un bon licol !

XXIII

Item, a Perrenet Merchant,

Qu'on dit le Bastard de la Barre,

Pour ce qu'il est ung bon merchant,

Luy laisse trois gluyons de feurre

Pour estendre dessus la terre

A faire l'amoureux mestier,

Ou il luy fauldra sa vie querre,

Car il ne scet autre mestier.

XXIV

Item, au Loup et a Cholet

Je laisse a la fois ung canart

Prins sur les murs comme on souloit,

Envers les fossés, sur le tart,

Et a chascun ung grant tabart

De cordelier jusques aux piez,

Busche, charbon et poys au lart,

Et mes houseaulx sans avantpiez.

XXV

Item, je laissë, en pitié

A trois petis enffans tous nudz

Nommés en ce present traictié,

— Povres orphelins impourveuz,

Tous deschaussez, tous despourveuz,

Et desnuez comme le ver

(J'ordonne qu'ilz seront pourveuz,

Au moins pour passer cest yver)— ,

XXVI

Premierement, Colin Laurens,

Girard Gossouïn, Jehan Marceau,

Desprins de biens et de parens,

Qui n'ont vaillant l'anse d'un seau,

Chascun de mes biens ung fesseau

Ou quatre blans, s'ilz l'aiment mieulx ;

Ilz mengeront maint bon morceau,

Les enffans, quand je seray vieulx.

XXVII

Item, ma nominacïon,

Que j'ay de l'Université,

Laisse par resignacïon,

Pour seclurre d'aversité

Povres clers de cest cité

Soubz cest intendit contenus ;

Charité m'y a incité

Et Nature, les voyans nudz.

XXVIII

C'est maistre Guillaume Cottin

Et maistre Thibault de Vittry,

Deux povres clers parlans latin,

Humbles, biens chantans au lectry,

Paisibles enffans sans estry :

Je leur laisse sans recevoir

Sur la maison Guillot Gueutry,

En attendant de mieulx avoir.

XXIX

Item, et j'adjoinctz a la crosse

Celle de la rue Saint Anthoine,

Ou ung billart de quoy on crosse,

Et tous les jours plain pot de Seine

Aux pigons qui sont en l'essoyne,

Ensserés soubz trappe voliere,

Mon miroüer bel et ydoyne

Et la grace de la geolliere.

XXX

Item, je laisse aux hospitaux

Mes chassis tissus d'arignie,

Et aux gisans soubz les estaulx,

Chascun sur l'eul une grognee,

Trambler a chiere renfrongnee,

Megres, velus et morfondus,

Chausses courts, robe rongnee,

Gelez, murdriz et enfondus.

XXXI

Item, je laisse a mon barbier

Les rongnures de mes cheveux,

Plainement et sans destourbier ;

Au savetier mes souliers vieulx,

Et au freppier mes habitz tieulx

Que quant du tout je les delaisse ;

Pour mains qu'ilz ne cousterent neufz

Charitablement je leur laisse.

XXXII

Item, je laisse aux Mendïans,

Aux Filles Dieu et aux Beguines,

Savoureux morceaulx et fryans,

Chappons, flaons, grasses gelines,

Et puis prescher les .XV. signes

Et abatre pain a deux mains.

Carmes chevauchent noz voisines,

Mais cela, ce n'est que du mains.

XXXIII

Item, laisse le Mortier d'or

A Jehan, l'espicier, de la Garde,

Une potence de sainct Mor,

Pour faire ung broyer a moustarde.

Et celluy qui fist l'avantgarde

Pour faire sur moy griefz exploiz :

De par moy, saint Anthoine l'arde !

— Je ne luy feray autre laiz.

XXXIV

Item, je lesse a Mirebeuf

Et a Nicolas de Louviers,

A chacun l'escaille d'un oeuf

Plaine de francs et d'escus vieulx.

Quant au concierge de Gouvieulx,

Pierre de Rousseville, ordonne,

Pour le donner entendre mieulx,

Escus telz que le Prince donne.

XXXV

Finablement, en escripvant,

Ce soir, seulet, estant en bonne,

Dictant ces laiz et descripvant,

J'ouys la cloche de Serbonne,

Qui tous jours a neuf heures sonne

Le salut que l'ange predit ;

Si suspendis et mis en bonne

Pour prier comme le cueur dit.

XXXVI

Ce faisant, je m'entroubliay,

Non pas par force de vin boire,

Mon esperit comme lÿé.

Lors je sentis dame Memoire

Reprendre et mectre en son aulmoire

Ses especes colaterales,

Oppinative faulse et voire

Et autres intellectualles,

XXXVII

Et meismement l'estimative,

Par quoy prospective nous vient,

Simulative, formative,

Desquelles souvent il advient

Que, par leur trouble, homme devient

Fol et lunatique par moys ;

Je l'ay leu, se bien m'en souvient, En Aristote aucunesfois.

XXXVIII

Dont le sensitif s'esvailla

Et esvertua Fantaisie,

Qui les organes resveilla,

Et tint la souveraine partie

En suspens et comme mortie

Par oppressïon d'oubliance,

Qui en moy s'estoit espartie

Pour monstrer de Sens la lïance.

XXXIX

Puis que mon sens fut a repos

Et l'entendement desmellé,

Je cuiday finer mon propos,

Mais mon ancrë trouvay gelé

Et mon cierge trouvay soufflé ;

De feu je n'eusse peu finer,

Si m'endormis, tout enmouflé,

Et ne peuz autrement finer.

XL

Fait au temps de ladite datte

Par le bien renommé Villon,

Qui ne mengue figue ne datte,

Sec et noir comme escouvillon ;

Il n'a tente ne pavillon

Qu'il n'ait lessié a ses amis,

Et n'a mais q'un peu de billon

Qui sera tantost a fin mis.

eBook Info

Identifier:

lelais

Title:

Le Lais

Author:

François Villon

Creator:

David Moynihan

Date:

10/6/2001

Copyrights:

None

Publisher:

Blackmask Online